जब नानकनगर में बाबा की कोठी बन गयी, रहने, घूमने फिरने की खुली जगह मिलने लगी। अब बस एक चीज की कमी थी वह था समय। हम गर्मी की छुट्टियों में ही आ पाते, कभी पापा ममी के साथ तो कभी अकेले। जब हम दोनों बहनें ही आतीं, दादी बाबा ढेर लाड़ लड़ाते। दिन में बाबा दुकान से तरह तरह की चीजें, भिजवाते, कभी तेल की खस्ता कचौड़ी, कभी लुकाट, कभी नारियल की गिरी के चकपहिये। उस कचौड़ी का खस्तापन और स्वाद, आलू की रसेदार तरकारी, यहां तक कि ढाक के उस हरे दोने की सुगंध अभी तक स्मृति की जिह्वा पर बैठी हुई है ज्यों की त्यों। पता नहीं मथुरा का रिश्ता जीवन के पहले पहले स्वाद, सुगंध और साहित्य से क्यों जुड़ा हुआ है।